KIRJALLINEN KYSYMYS E-0159/03 esittäjä(t): Michl Ebner (PPE-DE) komissiolle. Euroopan komission kanta EY:n perustamissopimuksen 13 artiklaan.



Virallinen lehti nro 268 E , 07/11/2003 s. 0074 - 0075



KIRJALLINEN KYSYMYS E-0159/03 esittäjä(t): Michl Ebner (PPE-DE) komissiolle (29. tammikuuta 2003) Aihe: Euroopan komission kanta EY:n perustamissopimuksen 13 artiklaan Eurooppa-valmistelukunta valmistelee parhaillaan perustuslakia Euroopan unionin tulevaisuutta varten. Se kannattaa muun muassa perusoikeuskirjan sisällyttämistä EU:n perussopimuksiin sekä EU:n liittymistä Euroopan yleissopimukseen ihmisoikeuksista. Kummatkin näistä ihmisoikeusteksteistä kieltävät kieleen tai kansalliseen vähemmistöön perustuvan syrjinnän (perusoikeuskirjan 21 artikla ja yleissopimuksen 14 artikla). Sen sijaan kumpaakaan näistä syrjinnän muodoista ei mainita EY:n perustamissopimuksen 13 artiklassa. Näin ollen niitä ei myöskään mainita syrjinnän vastaisessa toimintaohjelmassa. - Kannattaako komissio EY:n perustamissopimuksen 13 artiklan muuttamista sen varmistamiseksi, että kattavan syrjimättömyyden periaate ilmaistaan näkyvästi ja konkreettisesti EU:n ohjelmien yhteydessä pelkkien tyhjien lupausten asemasta? - Onko komissio valmis käsittelemään kysymystä valmistelukunnassa edustajiensa välityksellä? - Aikooko komissio valmistelukunnan keskusteluista riippumatta harkita mahdollisuuksia ja vaihtoehtoja, joilla kieleen ja kansalliseen vähemmistöön perustuvan syrjinnän ennaltaehkäisy ja torjunta voidaan ottaa huomioon komission aloitteissa? Romano Prodin komission puolesta antama vastaus (3. maaliskuuta 2003) Komissio kannattaa Eurooppa-valmistelukunnan (ns. tulevaisuuskonventin) töiden yhteydessä syrjimättömyyden periaatteen sisällyttämistä unionin tulevaan perustuslakiin. Komissio kannattaa myös perusoikeuskirjan sisällyttämistä EU:n perustuslakitekstiin, mikä antaisi perustuslaillisen aseman perusoikeuskirjan 21 artiklalle. Valmistelukunnan puheenjohtajiston tehtävänä on tehdä ehdotuksia tulevan perustuslain säännöksiksi. Puheenjohtajiston ehdottamassa luonnoksessa 6 artiklaksi säädetään kaikenlaisen kansallisuuteen perustuvan syrjinnän kieltämisestä. Komission mielestä olisi syytä varmistaa johdonmukaisuus, kun perustuslakiin sisällytetään syrjimättömyyden periaatetta koskevia nykyisiä eri määräyksiä, kuten EY:n perustamissopimuksen 12 ja 13 artikla sekä perusoikeuskirjan 21 artikla. Etenkin kieleen tai kansalliseen vähemmistöön perustuvan syrjinnän kieltäminen on yhteisön oikeuteen kuuluva yleisperiaate, jota komission on aloitteita tehdessään joka tapauksessa kunnioitettava Euroopan unionista tehdyn sopimuksen 6 artiklan mukaisesti. Tämä yleisperiaate tuodaan selkeästi esiin perusoikeuskirjan 21 artiklassa. Komissio on täysin samaa mieltä parlamentin jäsenen kanssa siitä, että komission on otettava aloitteissaan huomioon kieleen tai kansalliseen vähemmistöön perustuvan syrjinnän ennaltaehkäisy ja torjunta, sekä muista, perusoikeuskirjan 21 artiklassa luetelluista tapauksista. Komissio haluaa muistuttaa, että kaikkien niiden laki- ja asetusehdotusten, jotka kollegion on määrä hyväksyä, alustava yhteensopivuus perusoikeuskirjan kanssa tarkistetaan järjestelmällisesti niiden laatimisen yhteydessä. Tarkistaminen todistetaan lisäämällä erityinen johdanto-osan kappale jokaiseen ehdotukseen, joilla on suora yhteys perusoikeuksiin(1). (1) Euroopan unionin perusoikeuskirjan soveltaminen, komission tiedonanto, 13. maaliskuuta 2001, SEC(2001) 380/3.